joelniklaus/EU_Wikipedias huggingface dataset:
Student Nitric Oxide Explorer

SNOE (Student Nitric Oxide Explorer) bola študentská vedecká družica, postavená a prevádzkovaná University of Colorado s pomocou organizácie NASA. Štart sa konal 26. februára 1998 pomocou zo vzduchu odpaľovanej rakety Pegasus XL. Vedecká činnosť bola ukončená v septembri 2000. Do atmosféry vstúpila 1. decembra 2003.

Opis 

Družica mala tvar šesťbokého hranola s priemerom podstavy  a výškou . Povrch bol pokrytý solárnymi panelmi s celkovým výkonom 37 wattov. Družica bola stabilizovaná rotáciou 5 otáčok za minútu a os rotácie bola kolmá k smeru letu.

Prístrojové vybavenie 
 Ultrafialový spektrometer UVS (Ultraviolet Spectrometer) pre meranie výškového profilu koncentrácie oxidu dusnatého, meral koncentráciu vo výškach 100 a , pracoval v oblasti ultrafialového žiarenia na vlnových dĺžkach 215 nm (gamma band 1,0) a 237 nm (gamma band 0,1)
 Päťkanálový röntgenový fotometer SXP (Soft X-ray Photometer), pracoval vo vlnových dĺžkach 2 až 35 nm a snímal teda mäkké röntgenové žiarenie a malú časť extrémneho ultrafialového žiarenia. Bol vybavený piatimi kremíkovými fotodiódami. Citlivosť fotodiód na danú vlnovú dĺžku bola daná kovovým filmom na povrchu každej diódy, cín pre 2 – 8 nm, titán pre 2 – 16 nm, zirkónium/titán pre 5 – 20 nm a karbid hliníka pre 15 – 35 nm. Piata fotodióda nemala povrchovú vrstvu kovu a snímala viditeľné svetlo.
 Dvojkanálový optický fotometer pre štúdium polárnych žiar AP (Auroral Photometer). Prístroj bol vybavený dvoma identickými fotónkami s MGF2 oknami a CSI fotokatódymi. Prvá fotónka mala CaF2 filter pre vlnové dĺžky 125 až 180 nm a druhá BaF2 filter pre 135 180 nm.
 Experimentálny prijímač navigačných signálov z družíc GPS (NASA-JPL)

Misia 
Družica bola určená predovšetkým na meranie koncentrácie oxidov dusíka v termosfére a zisťovanie jej závislosti na slnečnom mäkkom röntgenovom žiarení a na aurorálnej aktivite. Stredisko riadenia misie () bolo umiestnené v areáli University of Colorado. Družica bola umiestnená na polárny obežnej dráhe synchrónna so Slnkom. Apogeum dráhy sa na začiatku misie nachádzalo  nad povrchom Zeme, sklon dráhy bol 97,75° a doba obehu 99,8 minút. Posledné vedecké dáta boli získané 30. septembra 2000. Dráha družice sa postupne znižovala a 13. decembra 2003 vstúpila do atmosféry a zanikla.

Zdroje

Externé odkazy 

 NSSDC-Master Catalog: 1998-012A  
 http://lasp.colorado.edu/snoe/ 
 http://science.nasa.gov/missions/snoe/ 

Program Explorer
Umelé družice Zeme
Umelé družice USA
Študentské družice
Vedecké družice
Kozmonautika v 1998
Fast Auroral Snapshot Explorer

Fast Auroral Snapshot Explorer skrátene FAST bola vedecká družica určená na výskum procesov v plazme v okolí Zeme a vplyv procesov v nej prebiehajúcich na polárnu žiaru v zemskej atmosfére. Bola postavená v Goddardovom kozmickom stredisku ako súčasť programu Small Explorer (SMEX). Vypustená bola pomocou nosnej rakety Pegasus XL 21. augusta 1996. Vedecké dáta boli získavané až do 1. mája 2009 a družica naďalej slúži pre testovacie účely.

Opis 

Základné teleso družice je vyrobené z hliníka a má tvar osembokého hranolu. V pozdĺžnej osi vystupujú z oboch podstáv antény magnetometrov a v rovine rotácie sú antény meračov elektrických a magnetických polí. Všetky prístroje sú umiestnené na prístrojovej palube v rovine rotácie. Družica je stabilizovaná rotáciou 12 otáčok za minútu. Plášť družice je pokrytý solárnymi panelmi, ktoré sa skladajú z 8225 jednotlivých článkov a celkovo pokrývajú plochu . Články typu Ga/As/Ge sú  hrubé a navyše sú pokryté 60 milimetrov silnou vrstvou krycieho skla, ktoré ich chráni pred vysokými dávkami radiácie. Panely musia byť tiež odtienené, aby nimi produkované elektrické a magnetické polia neovplyvňovali palubné prístroje. Výkon panelov sa pohybuje od 60 do 130 wattov, podľa aktuálneho uhla dopadu slnečných lúčov. K uchovaniu energie je určená 9 Ah NiCd batéria. Na palube je veľmi rýchla veľkokapacitná polovodičové pamäť (kapacita 1 Gbit, rýchlosť záznamu 8 Mbit/s), umožňujúca štúdium veľmi rýchlych procesov.

Prístrojové vybavenie 
ESA (Electrostatic Analyzers) – elektrostatické analyzátory elektrónov a iónov. Družica nesie celkom 16 analyzátorov, ktoré sú umiestnené po obvode jej telesa tak, aby pokryli celých 360°. Merací rozsah je 4 eV až 30 keV pre elektróny a 3 eV až 25 keV pre ióny.
Teams (Time-of-flight Energy Angle Mass Spectrograph) – hmotový spektrometer pokrývajúci zorné pole 360° × 8°. Dokáže merať hlavné typy iónov ako sú H, He, He, O, O 2 a NO. Snímkovanie trvá 2,5 sekundy, teda polovicu otáčky družice okolo osi. Rozsah merania je 1,2 eV až 12 keV.
Magnetic Field Sensors – trojosový cievkový magnetometer. Skladá sa z jednosmerného indukčného magnetometra a striedavého magnetometra s meracou cievkou. Meracia cievka poskytuje dáta vo frekvenčnom rozsahu 10 Hz až 2,5 kHz v dvoch osiach a tretia os rozširuje citlivosť nad 500 kHz.
Electric Field Sensors – kombinovaný analyzátor elektrického poľa a langmuirovej sondy pre meranie hustoty a teploty plazmy. Senzory sú umiestnené na kábloch s dĺžkami 28 a 23 metrov. Senzory môžu pracovať v dvoch režimoch, buď ako analyzátory elektrických polí, alebo ako langmuirove sondy na meranie hustoty plazmy. Elektrické polia sú detegované pomocou merania napätia medzi dvojicou senzorov. Prístroj je schopný analyzovať elektrické signály až do frekvencie dvoch MHz.

Iné projekty

Zdroje

Externé odkazy 

 NSSDC-Master Catalog: 1996-049A 
 http://www.daviddarling.info/encyclopedia/F/FAST.html 
 http://sunland.gsfc.nasa.gov/smex/fast/mission/ 

Program Explorer
Umelé družice Zeme
Umelé družice USA
Vedecké družice
Kozmonautika v 1996
Bobotov Kuk

Bobotov Kuk je vrch v Čiernej Hore, s výškou  najvyšší vrch pohoria Durmitor. Dlho sa považoval za najvyšší vrch Čiernej Hory, ale nedávne štúdie ukázali, že na hranici Čiernej Hory s Albánskom sa nachádzajú aj vyššie položené body – Zla Kolata. Skladá sa najmä z vápencov a usadených hornín, v ktorých sa často vyskytujú krasové útvary.

Externé odkazy 
 Bobotov kuk na SummitPost.org
 Panoráma z vrcholu na Rugala.pl

Dinárske vrchy
Vrchy v Čiernej Hore
Dvojtisícovky
IOS

iOS (predtým iPhone OS) je mobilný operačný systém od firmy Apple Inc., určený pre mobilné zariadenia tejto spoločnosti: mobilný telefón iPhone, hudobný prehrávač iPod Touch a tablet iPad. V čase, kedy ešte nebol uverejnený oficiálny názov, sa tento systém často označoval ako OS X, do uvedenia verzie 4 sa oficiálne nazýval iPhone OS.

iOS vznikol vyčlenením z Mac OS X a prispôsobením pre prenosné zariadenia. Používa rovnako systém Darwin s jadrom XNU, vďaka čomu spadá do kategórie unix-like systémov. iOS je zložený z týchto štyroch vrstiev: vrstva Core OS (jadro systému), vrstva Core Services (základné služby), mediálna vrstva a vrstva Cocoa Touch (užívateľské rozhranie, resp. GUI a jeho API). Celý systém zaberá v pamäti zariadenia menej než 500 MB.

Referencie 

 
Softvér firmy Apple
Smartfóny
Tréner roka FA Premier League

Tréner roka Premier League sa udeľuje raz za rok počas sezóny FA Premier League. Toto ocenenie sa udeľuje po skončený ligovej sezóny. Toto ocenenie bolo nazvané Carling Premiership tréner roka (1994–2001) a potom Barclaycard Premiership tréner roka (2001–2004), a teraz je známy ako Barclays tréner roka. Toto ocenenie sa udeľuje od sezóny
1993/94.

George Burley a Harry Redknapp sú jediný tréneri ktorý dostali toto ocenenie bez zisku ligového titulu. George Burley z Ipswich Townon v sezóne 2000/01 skončil v lige na piatom mieste, ale za úspech v pohárovej Európe. Aj napriek jeho úspechom v ďalšej sezóne bol odvolaný za zlý vstup do sezóny.
Harry Redknapp z Tottenhamom Hotspur v sezóne 2009/10 skončil na štvrtom mieste a prvýkrát bude účinkovať v treťom predkole ligy majstrov. Alex Ferguson získal rekordných deväť ocenení Trénera roka a jedenásť titulov FA Premier League.

Zoznam víťazov 

FA Premier League
Tréneri FA Premier League
Aeronomy of Ice in the Mesosphere

Aeronomy of Ice in the Mesosphere (AIM, Explorer 90) je americká vedecká družica prevádzkované agentúrou NASA, zameraná na štúdium polárnych mezosférických oblakov. Družica bola vynesená 25. apríla 2007 raketou Pegasus-XL, odpálenej z lietadla Lockheed L-1011.

Polárne mezosférické oblaky sa vyskytujú vo výške zhruba 80 kilometrov nad povrchom, teda omnoho vyššie ako iné druhy oblakov. Družica AIM pomáha určiť, aké faktory (teplota, vodné pary a prachové častice) môžu viesť k formovaniu tohto typov oblakov. Polárne mezosférické oblaky sú pomerne novým javom a prvýkrát boli pozorované v roku 1885.

Opis 
Družica AIM je 1400 mm vysoká, 1100 mm široká, váži 200 kg a radí sa do série malých explorerov - SMEX. Dodávku elektrickej energie zabezpečujú solárny panely s priemerným výkonom 335 W. Vedecké vybavenie pozostáva z troch prístrojov:

 CIPS (Cloud Imaging and Particle Size) je kamerový systém so štyrmi samostatnými kamerami, ktoré umožňujú pozorovať oblaky. Vďaka rôznym uhlom kamier, je možné určiť výšku, v ktorej sa oblak nachádza a ďalej je možné určiť veľkosť ľadových častíc, ktoré oblaky tvoria.
 CDE (Cosmic Dust Experiment) je detektor častíc kozmického prachu, ktoré vstupujú do vyšších vrstiev atmosféry. Prístroj obsahuje 14 detektorov z polyvinylidenfluoridu, ktoré vydávajú elektrický pulz, ak sú zasiahnuté vysokorýchlostnou časticou (viac ako 1 km/s). Namerané dáta umožnia vedcom určiť úlohu častíc kozmického prachu pri formovaní polárnych mezosférických oblakov. CDE je takmer totožný s detektorom SDC (Student Dust Counter) na sonde New Horizons.
 SOFIE (Solar Occultation for Ice Experiment) je diferenčný absorpčný rádiometer, ktorý skúma vertikálnu štruktúru oblakov a vlastnosti častíc, ktorými sú tvorené. Detektor meria obsahy vody, oxidov dusíka, ozónu, metánu, oxidu uhličitého a teplotu oblakov.

Iné projekty

Zdroje

Externé odkazy 

 http://www.lib.cas.cz/space.40/2007/015A.HTM 
 http://nssdc.gsfc.nasa.gov/nmc/masterCatalog.do?sc=2007-015A 
 http://space.skyrocket.de/doc_sdat/explorer_aim.htm 

Program Explorer
Umelé družice Zeme
Umelé družice USA
Kozmonautika v 2007
Swift

Swift je nový inovatívny programovací jazyk ktorý vyvinula spoločnosť Apple v roku 2014 namiesto staršieho Objective-C na vývoj aplikácií pre ich operačné systémy iOS [iPhone, iPod, iPad] a  Mac OS [Mac]. Programovací jazyk obsahuje aj nová verzia vývojového štúdia od Applu XCode vo verzii 6 voľne prístupné pre každého Apple Developera teda oficiálneho vývojára.

Pozri aj
 Oficiálna stránka jazyka Swift spoločnosti Apple
 Blog o programovaní v jazyku Swift

Programovacie jazyky
Galaxy Evolution Explorer

Galaxy Evolution Explorer, skrátene GALEX, je ultrafialový vesmírny teleskop prevádzkovaný americkou agentúrou NASA, ktorého cieľom je štúdium pôvodu a vývoja galaxií. Na obežnú dráhu bol vynesený 28. apríla 2003 pomocou nosnej rakety Pegasus XL.

Popis 

Galex je trojosovo stabilizovaná družica s celkovou výškou 2,5 m a je tvorená prístrojovým úsekom tvaru nízkeho šesťbokého hranola s priemerom približne 1 m, ku ktorému je pripojený valcový tubus ďalekohľadu. K tubusu sú pripojené dve dvojdielna krídla fotovoltaických batérií s celkovou plochou 3,0 m2, dobíjajúcich NiH2 akumulátorovú batériu s kapacitou 16 Ah.

Jediným vedeckým prístrojom je zrkadlový ďalekohľad Cassegrainovho typu v modifikovanom Ritchey-Chretienovom usporiadaní (priemer primárneho zrkadla 0,5 m, ohnisková vzdialenosť 3 m, odrazová plocha tavený kremeň s napareným Al pokrytým CaF2), vybavený dvoma detektormi:

Detektor vzdialeného ultrafialového žiarenia - spektrálny obor 135 až 180 nm, spektrálne rozlíšenie 200, okienko detektora MgF2, anóda detektora CsI, uhlové rozlíšenie 3,3".

Detektor blízkeho ultrafialového žiarenia - spektrálny obor 180 až 300 nm, spektrálne rozlíšenie 100, okienko detektora SiO2, anóda detektora CsTe, uhlové rozlíšenie 5".

Misia 
Hlavnou úlohou družice je prehliadka oblohy pre štúdium vývoja galaxií do vzdialenosti zodpovedajúcej červeného posunu Z=2 a mapovanie ultrafialového žiarenia pozadia. Riadiaci počítač Rad 6000 je vybavený vnútornou pamäťou RAM s kapacitou 128 MByte. Vedecké dáta sú zaznamenávané do polovodičovej pamäte s kapacitou 24 Gbit. Telemetrický vysielač (rýchlosť prenosu 2 Mbit/s, výkon 5 W) a povelový prijímač (rýchlosť prenosu 2 kbit/s) pracujú v pásme S. Vedecké dáta sú vysielané zo záznamu v pásme X (rýchlosť prenosu 24 Mbit/s, výkon 6 W). Na zisťovanie orientácie v priestore slúžia 2 laserové gyroskopy, slnečné a hviezdne snímače. Ako výkonné prvky systému stabilizácie a orientácie slúžia 4 silové zotrvačníky a magnetické tyče.

Hlavné riadiace stredisko MOC (Mision Operations Center) sa nachádza v areáli firmy Orbital Sciences Corporation v Dulles vo Virgínii. Pozemné stanice sa nachádzajú v Perthe v Austrália a na Havajských ostrovoch. Družicu postavila firma Orbital Sciences Corporation a vedecké vybavenie pripravila California Institute of Technology (Caltech) v Pasadene v Kalifornii.

Iné projekty

Zdroje

Externé odkazy 

 Domovská stránka GALEXu 
 NSSDC Master Catalog 
 Profil misie GALEX 
 GALEX Detects "Teenage" Galaxies 
 JPL GALEX 
 http://galex.stsci.edu/GR2/ 

Program Explorer
Umelé družice Zeme
Umelé družice USA
Sondy NASA
Kozmické observatóriá
Kozmonautika v 2003
CHIPSat

CHIPSat bola vedecká družica, ktorej hlavnou úlohou bolo štúdium horúcich plynov v medzihviezdnom priestore. Bola zatiaľ poslednou družicou programu UNEX (University-Class Explorers), čo je podprogram programu Explorer zameraný na spoluprácu univerzít a NASA.

Popis 

Družica bola trojosovo stabilizovaná, nepravidelného tvaru s približnými rozmermi 1×1×0,5 m a bola vybavená panelmi fotovoltaických článkov, dodávajúcich 42 wattov elektrickej energie. Jej jediným prístrojom bol celooblohový spektrometer Chips (Cosmic Hot Interstellar Plasma Spectrometer) so spektrálnym rozsahom 9 až 26 nm a rozlíšením 0,5 eV.

Hlavnou úlohou družice bolo štúdium správania horúceho plynu v okolí slnečnej sústavy do vzdialenosti 300 svetelných rokov (100 pc). Komunikácia palubného riadiaceho počítača s vedeckým vybavením družice a s pozemnými stanicami prebiehala pomocou internetového protokolu TCP/IP. Pre záznam dát bola k dispozícii palubná pamäť s kapacitou 160 Mbyte. Stabilizáciu s presnosťou ± 2° zabezpečoval systém 4 silových zotrvačníkov a 3 magnetické cievky, pričom orientáciu zisťoval slnečný snímač, magnetometer a 4 meracie gyroskopy.

Riadiace stredisko sa nachádzalo v areáli firmy SpaceDev v Kalifornii, vedecké prístroje boli riadené zo strediska v Kalifornská univerzita v Berkeley, kde bola tiež hlavná pozemná monitorovacia stanica. Ďalšie sledovacie stanice sa nachádzali v areáli NASA Wallops Flight Facility na Wallops Island a University of South Australia v Adelaide.

Družicu postavila firma SpaceDev. Prevádzkovateľom bolo Goddardovo centrum pre vesmírne lety. Operatívnym prevádzkovateľom bola University of California, ktorá vyvinula tiež experimentálne vybavenie družice.

Misia 
Štart sa uskutočnil 13. januára 2003 na rampe SLC-2W na základni Vandenberg. CHIPsat bol vynesený spoločne s družicou ICES pomocou rakety Delta II. Pôvodná životnosť mala byť jeden rok, družica však vydržala niekoľkonásobne dlhšie a vypnutá bol až 11. apríla 2008. Družica stále obieha po geocentrickej obežnej dráhe so sklonom 94,01 ° a s apogeom 583 km.

Iné projekty

Zdroje

Externé odkazy 

 NSSDC Master Catalog: 2003-002B 
 http://www.gsfc.nasa.gov/topstory/2002/1217chips.html 
 http://www.spaceflightnow.com/delta/d294/ 
 http://space.skyrocket.de/doc_sdat/explorer_chips.htm 

Program Explorer
Umelé družice Zeme
Umelé družice USA
Vedecké družice
Kozmonautika v 2003
Reuven Ramaty High Energy Solar Spectroscopic Imager

Reuven Ramaty High Energy Solar Spectroscopic Imager, skrátene RHESSI je vedecká družica prevádzkovaná americkou agentúrou NASA. Štart sa konal 5. februára 2002 na myse Canaveral. Úlohou družice je sledovanie slnečných erupcií.

Popis  
RHESSI je rotáciou stabilizovaná družica postavená na základe služobného modulu SA-200S s telom z priehradovej trubkovej konštrukcie tvaru osembokého hranola kombinovaného s skoseným  ihlanom s rozmermi 1,0×1,0×2,16 m (priečne rozmery pri štarte vrátane zložených panelov 1,1×1,1 m) je vybavená štyrmi pevnými výklopnými panelmi fotovoltaických článkov umiestnenými do kríža s rozpätím po sklopení 5,77 m a dobíjajúcimi 16 Ah akumulátorovú batériu. Vnútri valcového puzdra nesie zobrazujúci mriežkový spektrometer, pracujúci v oblasti röntgenového a gama žiarenia (rozsah energií 3 keV až 20 MeV) s germániovými detektormi, chladenými na 77 K (-196 °C), určený predovšetkým na skúmanie slnečných erupcií. Dáta sú zaznamenávané do palubnej polovodičovej pamäte s kapacitou 4 GB a vysielané na povel na Zem (výkon vysielača 5 wattov, rýchlosť prenosu 125 kbit/s, 1 Mbit/s resp. 4 Mbit/s). Rotačná os je zameraná na Slnko s presnosťou ± 0,2°; jej orientáciu zisťuje presný sledovač Slnka (presnosť určenia ± 0,05°) a magnetometer. Zmeny rotačnej osi zabezpečujú magnetické cievky.

Misia  
 
Misia RHESSI je navrhnutá na sledovanie slnečných erupcií v spektre od mäkkého röntgenového žiarenia do gama žiarenia a implementáciu spektroskopie vo vysokom rozlíšení. Podľa očakávania vedcov je väčšina energie uvoľnenej pri slnečnej erupcii spotrebovaná pre urýchlenie elektrónov, ktoré emitujú röntgenové žiarenie, a protónov a iónov, ktoré emitujú gama žiarenie. Hlavný prínos RHESSI spočíva práve v spojení schopnosti snímkovania röntgenového a gama žiarenia s možnosťou vykonávania spektroskopie vo vysokom rozlíšení, čo umožňuje určiť detailné energetické spektrum pre každú vytvorenú snímku. Vďaka tomu je možné určiť, kde sú aké častice urýchľované a na aké energie, čo pomáha pochopiť základy vysoko energetických procesov počas slnečných erupcií. 

Okrem sledovania Slnka prispela družica aj k štúdiu Zeme, keď ako prvá zaznamenala a presne zmerala, gama záblesky pochádzajúce zo zemskej atmosféry. Podľa údajov z družice, sú tieto záblesky oveľa častejšie, než sa čakalo, a emitované gama žiarenie má vyššie frekvencie ako je priemerná frekvencia gama žiarenia z kozmických zdrojov.

Iné projekty

Zdroje

Externé odkazy 

 NSSDC Master Catalog - 2002-004A 
 http://solarsystem.nasa.gov/missions/profile.cfm?MCode=RHESSI 
 http://soleil.i4ds.ch:8080/hessi/ 
 http://space.skyrocket.de/doc_sdat/explorer_hessi.htm 

Program Explorer
Umelé družice Zeme
Umelé družice USA
Sondy NASA
Vedecké družice
Kozmonautika v 2002
Pro Evolution Soccer 2011

Pro Evolution Soccer 2011 (skrátene PES 11) je futbalová počítačová hra z Pro Evolution Soccer série, ktorú vyvíja spoločnosť Konami. Hra vyšla na jeseň roku 2010 pre platformy Nintendo Wii, PC, PlayStation 3, 
Xbox 360, PlayStation Portable a PlayStation 2. Okrem plne licencovanej Ligy Majstrov a Európskej ligy UEFA bola po prvý raz v hre licencovaný aj juhoamerický Pohár osloboditeľov.

Novinky 
 Strela a výkon – budú súvisieť a budú ukazovať fitnes level hráča. Neustály šprint sa odrazí na výkone hráča a aj jeho kopoch.

 Obrancovia – budú svoju pozíciu držať prirodzene, nebudú viac bežať za každou loptou, ale budú sa snažiť útočiť na hráčov aby spravili chybu

 Animácie a fyzika – bola úplne prepracovaná, bude plynulá a realistická od akcelerácie hráčov, cez kopanie, až po padanie, blokovanie atď.

 Rýchlosť hry – nové možnosti umožnia hráčovi aj zmeniť dynamiku zápasu, dokážu ho spomaliť, vybudovať si priestor a potom rýchlo zaútočiť.

 Estetika – pribudne 1000 nových animácií postáv, prepracovaný bol každý detail pohybu, beh, zatáčanie, hádzanie, interakcia. Rovnako je prirodzenejšie rozbiehanie a spomaľovanie. Tváre hráčov dostanú rôzne výrazy.

 Taktika a stratégia – flexibilná simulácia stratégie umožní definovať vlastný štýl hry. Drag and Drop mechanizmus je použitý v každom aspekte tímového manažmentu, nie len pre náhradníkov, alebo zmeny formácie. Všetko je animované, pre ľahšie pochopenie.

 Nastavenie fínt – vytvorte si vlastný štýl pohybu pre hráča, nadefinujte si typy pohybov, fínt a zatočení

 Master League Online – liga majstrov bude novou manažérskou možnosťou. Hráči budú vyzývaní do boja proti ostatným manažérom. Budete budovať svoje mužstvo, ktoré bude môcť súťažiť s ostatnými a vyhrávať.

Športové počítačové hry
Počítačové hry z 2010
Počítačové hry
Jazz Jackrabbit

Jazz Jackrabbit je séria 7 videohier, ktorých hlavná postava je Jazz Jackrabbit, zelený antropomorfný zajac, ktorý bojuje so svojou úhlavnou nepriateľkou - korytnačku Devil Devan (vo verziách pre Game Boy Dark Shell). Hra je vlastne sci-fi paródia na bájku o korytnačke a zajacovi. Všetkých 7 hier sa zakladá na stratégii jump'n Run (tzv. skákačka). Hru vytvoril Cliff Bleszinski a vyvinula firma Epic MegaGames (Teraz Epic Games). Prvá verzia hry pre osobné počítače vyšla v roku 1994.

Hry

Jazz Jackrabbit (1994) 
Prvá hra z radu Jazz Jackrabbit bola vyvinutá v Epic MegaGames v roku 1994 pre osobné počítače s DOS. Jazz mal zachrániť princeznú Carrotusu Eva Earlong, ktorá bola unesená jeho nepriateľom, korytnačkou Devil Devan. Shareware vydanie bolo extrémne populárne a hra získala cenu arkádová hra roka na PC.

Jazz Jackrabbit Holiday Hare (1995)
Jazz Jackrabbit Holiday Hare je vianočná verzia prvej hry s ďalšími novými úrovnami (levely).

Jazz Jackrabbit 2 
Jazz Jackrabbit 2 bola vyvinutá v Orange Games, vyrobená v Epic MegaGames a vydaná v roku 1998 spoločnosťou Gathering of Developers. Dej spočíva v tom, že Jazz a jeho brat, Spaz, musia poraziť Devil Devana, lebo ukradol Eve Earlong snubný prsteň. Aj napriek miernym úspechom v Európe to bola prvá hra, na ktorej Gathering of Developers nezarobili.

Jazz Jackrabbit 2 holiday Hare 
Doplnkom bolo vydanie hry Jazz Jackrabbit 2 Holiday Hare, z toho istého roku, ktoré obsahovalo niekoľko nových úrovní s názvom Holiday Hare. Ďalším vydaním bol Jazz Jackrabbit 2 The Secret Files z roku 1999. Toto vydanie bolo považované za najvydarenejšie. Obsahovalo 26 nových úrovní a možnosť tvorby nových.

Jazz Jackrabbit 2 The Christmas Chronicles 
V roku 2000 bolo vydané 3. pokračovanie verzie dva s podtitulom The Christmas Chronicles. 

Tu dej spočíva už v tom, že Jazz jeho brat Spaz a sestra Lorry musia poraziť príšery, ktoré uberajú životy a úlohou je dostať sa do cieľa (a pozbierať diamanty na ceste). 
 Bolo pridaných viac bossov 
 Vianočné prostredie

Jazz Jackrabbit 3 (Nepublikované)
Jazz Jackrabbit 3 je neúspešný projekt Epic MegaGames. Hra bola zrušená v roku 2000, kedy sa Epic MegaGames nepodarilo nájsť vydavateľa.

Jazz Jackrabbit (2002) 
Jazz Jackrabbit bola vyvinutá v Game Titan, v roku 2002, pre Game Boy Advance. Hru vydalo Jaleco na základe licencie Epic Games. Je to tretia (nepočítajúc nevydanú Jazz Jackrabbit 3) a posledná hra zo série Jazz Jackrabbit.

Jazz Creation Station 
Jazz Creation Station (skratka JCS) je doplnok pre Jazz Jackrabbit. Všetky leveli v Jazz Jackrabbit fungujú vďaka tomuto programu a umožňujú užívateľovi naprogramovať vlastnú hru.

Zdroj

Externé odkazy
 Slovenská fanstránka a ONLINE server, na BRUT.me
Recenzia Jazz Jackrabbit, na dosgames.sk, 16. 6. 2009, Hodnotenie: 10/10

Série počítačových hier
Epic Games
Mate. Feed. Kill. Repeat.

Mate. Feed. Kill. Repeat. je prvý demo album americkej metalovej skupiny Slipknot. Vydaný bol 31. októbra na vlastné náklady skupiny. Zaujímavosťou je, že bolo vydaných iba 1 000 kusov.

Tento album je v histórii kapely špecifický z viacerých hľadísk. Je to jediný album, na ktorom spieva pôvodný spevák Anders Colsefni a hrá pôvodný gitarista Donnie Steele. Zároveň ide žánrovo najpestrejší album kapely Slipknot, nakoľko spája hneď niekoľko na prvý pohľad nezlučiteľných polôh. Čisté death metalové skladby (Slipknot, Gently) sa tu spájajú s grindcoreom (Tattered & Torn), thrash metalom (Some Feel), zvláštnou kombináciou death metalu a rapu (Only One), ešte zvláštnejším spojením thrash/death metalu, funku, jazzu a disco (Do Nothing/Bitchslap) a čistým rapom (Confessions). 

Veľká časť albumu je inšpirovaná desktopovým RPG Werewolf: The Apocalypse.

Zoznam skladieb 
 Slipknot - 6:54
 Gently - 5:20
 Do Nothing/Bitchslap - 4:18
 Only One - 2:34
 Tattered & Torn - 2:37
 Confessions - 5:05
 Some Feel - 3:38
 Killers Are Quiet - 4:47
 Dogfish Rising (Hidden track) - 8:55

Albumy skupiny Slipknot
Hudobné albumy z 1996
Explorer 4

Explorer 4 bol americký satelit, ktorý vyštartoval 26. júla 1958. Prístrojmi ho vybavila skupina Dr. Jamesa Van Allena. Ministerstvo obrany USA pôvodne plánovalo dve družice pre výskum Van Allenových pásov a zemskej magnetosféry všeobecne.

Do kozmu ho vyniesla raketa Juno I. Družica mala valcovitý tvar, vážila 25,5 kg, jeden obeh jej trval 110,2 minút. Prístroje vykonali prvé detailné skúmanie protónov a elektrónov uväznených v radiačných pásoch. Avšak analýza týchto údajov bola veľmi náročná, pretože Explorer 4 neočakávane zmenil smer. Družica prestala odosielať signály po 71 dňoch, 5. októbra 1958. V atmosfére však zhorel až 23. októbra 1959, po 454 dňoch od začiatku misie.

Zdroje

Externé odkazy

 NSSDC Master Catalog: 1958-005A

Program Explorer
Umelé družice Zeme
Umelé družice USA
Vedecké družice
Kozmonautika v 1958
Kozmonautika v 1959
Explorer 6

Explorer 6 bola výskumná družica USA z roku 1959. Jej vypustenie bolo súčasťou programu Explorer, vytvoreného agentúrou NACA, resp. jej nástupkyňou NASA.

Priebeh letu 

Štart bol s pomocou trojstupňovej rakety Thor Able 3 z kozmodrómu Cape Canaveral 7. augusta 1959. V katalogizácii COSPAR dostal pridelené označenie 1959-004A. Dráha družice bola veľmi pretiahnutou elipsou od 253 do 42 432 km nad povrchom planéty. Jeden obeh trval 706-768 minút.

Družice sa zapísala do histórie svetovej kozmonautiky vytvorením prvej fotografickej snímky Zeme z kozmického priestoru. Vtedy nepríliš kvalitne urobená fotografia z výšky 27 200 metrov nad Tichým oceánom bola prevzatá mnohých agentúrami sveta. Svojimi prístrojmi vykonávala prieskum nedávno objavených radiačných Van Allenových pásov.

Po dvoch mesiacoch batérie prestali dodávať prístrojom dostatok energie a tie ukončili svoju činnosť. Družica lietala okolo Zeme viac ako dva roky.. Potom pravdepodobne zanikla v atmosfére.

Konštrukcia 
Výrobcom bola USAF Space Technology Laboratories (STL) z Los Angeles v Kalifornii. Tvarom to bol osemboký hranol 66 x 74 cm, z ktorého vybiehali štyri ramená slnečných batérií. Okrem niekoľkých meracích prístrojov tu bola aj aparatúra vysielačky.

Referencie

Iné projekty

Externé odkazy

http://mek.kosmo.cz/druzice/usa/explorer/explorer.htm
http://nssdc.gsfc.nasa.gov/nmc/masterCatalog.do?sc=1959-004A
http://www.lib.cas.cz/space.40/1959/INDEX1.HTM

Program Explorer
Umelé družice Zeme
Umelé družice USA
Sondy NASA
Vedecké družice
Kozmonautika v 1959
Explorer 9

Explorer 9 bola americká vedecká družica, vypustená v 16. februára 1961. Bola to prvá úspešná družica z radu nafukovacích guľovitých sond, určených na prieskum hustoty zemskej atmosféry. Predchádzajúca družica S-56 bola rovnakej konštrukcie, ale pre poruchu nosnej rakety Scout sa na obežnú dráhu nedostala.

Priemer družice bol 3,66 metra. Povrch bol tvorený vrstvami hliníkovej fólie a mylaru (PET). Na povrchu boli rovnomerne rozmiestnené biele body s priemerom 51 milimetrov pre samočinnú termoreguláciu. Pred vypustením bola družica zbalená v trubkovitom puzdre s priemerom  a dĺžkou , umiestnenom na špici štvrtého stupňa nosnej rakety. Po dohorení posledného stupňa bola družica vytlačená z puzdra a nafúknutá pomocou dusíkovej tlakovej fľaše. Elektrickú energiu dodávali slnečné články, umiestnené po obvode. Družica bola na svojom rovníku rozdelená na dve samostatné hemisféry. Na oddelenie slúžila mylarová prepážka, ktorá bola použitá aj ako anténa rádiomajáku. Rádiomaják s výkonom 15  mW vysielal na frekvencii 136 MHz a slúžil na zameraniu družice zo zeme.

Princíp merania bol založený na sledovaní pozície družice v závislosti od slnečnej aktivity, ročného obdobia a nadmorskej výšky. Maják však po prvom obehu zlyhal a na sledovanie družice museli byť využité radarové a optické pozemné monitorovacie siete. Explorer drží prvenstvo ako prvé umelé kozmické teleso vypustené pomocou rakety na tuhé pohonné látky a zároveň prvý úspešný štart z Wallops Flight Facility. Družica vstúpila do hustejších vrstiev zemskej atmosféry 9. apríla 1964 a zhorela.

Iné projekty

Zdroje

Externé odkazy 

 http://ntrs.nasa.gov/archive/nasa/casi.ntrs.nasa.gov/19650018214_1965018214.pdf 
 http://nssdc.gsfc.nasa.gov/nmc/masterCatalog.do?sc=1961-004A 
 http://nssdc.gsfc.nasa.gov/nmc/experimentDisplay.do?id=1961-004A-01 

Program Explorer
Umelé družice Zeme
Umelé družice USA
Sondy NASA
Vedecké družice
Kozmonautika v 1961
Explorer 10

Explorer 10 bola americká vedecká družica, vypustená v roku 1961. Cieľom bol výskum magnetických polí a plazmy v magnetosfére a priestore medzi Zemou a Mesiacom. Satelit bol vynesený raketou Delta-DM19 25. marca 1961 a bol umiestnený na silno eliptickú dráhu.

Družica bola valcovitého tvaru stabilizovaná rotáciou. Rýchlosť rotácie bola 109 otáčok za minútu, čo zodpovedá jednej otáčke za 0,548 sekundy. Dodávku elektrickej energie zabezpečovali iba batérie, ktoré nebolo možné dobíjať a životnosť družice tak bola veľmi obmedzená. Dáta boli vysielané v reálnom čase po dobu 52 hodín od štartu, teda iba vo vzostupnej fáze prvého obehu. Prístrojové vybavenie tvoril rubídiové magnetometre a dve magnetické indukčné sondy na štúdium magnetických polí. Indukčné sondy boli umiestnené na ramenách, vzdialené 790 milimetrov od tela sondy, aby sa zabránilo možnému rušeniu spôsobenému prítomnosťou sondy. Pre meranie plazmových polí bola na vrchu valcovej časti umiestnená Faradayova plazmová sonda, ktorá dokázala zaznamenať protóny s energiami 0-5, 0-20, 0-80, 0-250, 0-800 a 0-2300 eV. Pozíciu Zeme, Slnka a Mesiaca zisťoval optický snímač polohy.

Iné projekty

Zdroje

Externé odkazy 

http://nssdc.gsfc.nasa.gov/nmc/masterCatalog.do?sc=1961-010A 
http://nssdc.gsfc.nasa.gov/nmc/experimentDisplay.do?id=1961-010A-01 
http://nssdc.gsfc.nasa.gov/nmc/experimentDisplay.do?id=1961-010A-02 
http://nssdc.gsfc.nasa.gov/nmc/experimentDisplay.do?id=1961-010A-03 

Program Explorer
Umelé družice Zeme
Umelé družice USA
Sondy NASA
Vedecké družice
Kozmonautika v 1961
Explorer 11

Explorer 11 (známa tiež ako S15) bola americká orbitálna sonda, ktorú vyniesla raketa Juno II 27. apríla 1961. Dáta odosielala až do 17. novembra toho istého roku, keď misiu ukončili problémy s napájaním. Družica bola určená na mapovanie kozmických zdrojov gama žiarenia.

Iné projekty

Zdroje

Externé odkazy 

 http://nssdc.gsfc.nasa.gov/nmc/masterCatalog.do?sc=1961-013A 
 http://space.skyrocket.de/doc_sdat/explorer_s15.htm 

Program Explorer
Umelé družice Zeme
Umelé družice USA
Sondy NASA
Vedecké družice
Kozmonautika v 1961
Ivan Uhliarik

MUDr. Ivan Uhliarik (* 3. jún 1968, Námestovo, Slovensko) je slovenský politik, bývalý minister zdravotníctva Slovenskej republiky a bývalý podpredseda KDH.

Životopis 
Ivan Uhliarik v rokoch 1987 až 1993 vyštudoval Lekársku fakultu Karlovej univerzity v Prahe. Svoju profesionálnu kariéru odštartoval po skončení štúdia ako chirurg v Nemocnici s poliklinikou v Skalici. Neskôr sa ako lekár staral o pacientov tiež v ruských nemocniciach v mestách Volgograd a Saratov.

V rokoch 19962003 pôsobil ako marketingový manažér vo firme Pfizer Inc. Do roku 2005 pracoval v Sanofi Aventis ako riaditeľ divízie. V roku 2006 sa stal generálnym riaditeľom Bristol Myers Sqiubb SR, kde pôsobil až dovtedy, kým sa stal ministrom zdravotníctva Slovenskej republiky (20102012). Vlastnil tiež zdravotnícke firmy Farmedix a Euromedius.

V septembri 2009 sa stal po sneme v Nitre podpredsedom KDH, zodpovedným za agendu zdravotníctva a ochrany spotrebiteľa. Po parlamentných voľbách v roku 2010, kde kandidoval z 8. miesta kandidátky KDH, bol zvolený za poslanca NR SR, mandát však nevyužíval, keďže sa stal ministrom zdravotníctva vo vláde Ivety Radičovej. Ako minister zdravotníctva implementoval novú liekovú reformu na Slovensku, zaviedol 2. najlacnejšiu cenu liekov v EÚ, zameriaval sa na finančnú konsolidáciu štátneho zdravotného poistenia spoločnosti.

Po predčasných voľbách v roku 2012 bol za KDH zvolený za poslanca Národnej rady SR. Bol členom parlamentného výboru pre zdravotníctvo, členom parlamentného výboru pre kontrolu Vojenských spravodajských služieb a predsedom parlamentnej skupiny Slovensko–tureckého priateľstva.

Po odchode z vysokej politiky sa Uhliarik angažuje ako podnikateľ, vlastní viacero spoločností a nehnuteľností. Je tiež členom dozornej rady súkromných nemocníc AGEL.

Osobný život 
Ivan Uhliarik je ženatý, ma 5 detí, žije v Skalici.

Referencie 

Žijúci ľudia
Osobnosti z Námestova
Slovenskí politici
Slovenskí lekári
Ministri zdravotníctva Slovenskej republiky
Politici KDH
Poslanci NR SR (2012 – 2016)
Absolventi Lekárskej fakulty Karlovej univerzity
Explorer 33

Explorer 33 bola vedecká družica, vyslaná agentúrou NASA v roku 1966. V katalógu COSPAR dostala označenie 1966-058A. Pôvodne mala byť umiestnená na obežnej dráhe okolo Mesiaca, ale kvôli chybe danej dráhy nedosiahla. Niektoré merania bola aj napriek tomu zrealizovala.

Úloha misie 

Družica z USA mala vykonať na obežnej dráhe Mesiaca komplexný výskum slnečného vetra, medziplanetárnych magnetických polí a ich interakcií s Mesiacom a atmosférou Zeme. Toto mala vykonať ďaleko od rušivých vplyvov Zeme. Výsledky meraní boli dôležité aj kvôli nadchádzajúcim letom amerických kozmonautov na Mesiac a bolo potrebné vedieť, aké vplyvy môže mať vesmírny priestor medzi Zemou a Mesiacom na ich zdravie a výkonnosť.

Základné údaje 
Tento typ družíc patril medzi vedecké typu IMP (Interplanetary Monitoring Platform). Jej váha bola 104,5 kg. Označenie Lunar Orbiter mala kvôli zvolenej orbite okolo Mesiaca, označenie Explorer bolo prideľované programu vedeckých satelitov v USA. Ďalšie známe družice a úspešnejšie z tejto série sú Explorer 35 a Explorer 49.

Priebeh misie 
Sonda s raketou odštartovala 1. júla 1966 z kozmodrómu Cape Canaveral na Floride s pomocou nosnej rakety Delta DSV 3E1. Obežnú dráhu okolo Mesiaca sa nepodarilo dosiahnuť a družica zostala na veľmi pretiahnutej eliptickej dráhe okolo Zeme. Zlyhanie spôsobil druhý stupeň nosnej rakety, ktorého ťah udelil družici príliš veľké zrýchlenie a spätné motory na tuhé palivo, ktorými bola družica vybavená, nedokázali družicu spomaliť a naviesť na požadovanú dráhu.

Aj cez tento neúspech boli vykonaná plánované merania a misia tak nebola úplne neúspešná. Z pôvodne plánovaných merania bola vykonané tieto: merania slnečného vetra, výskum medziplanetárnej plazmy a mapovanie röntgenového žiarenia Slnka. Tieto dáta pomohla objasniť vzťahy medzi zemským magnetickým poľom a rýchlosťou slnečného vetra v blízkosti Zeme. Známy vedec James Van Allen študoval, pomocou detektorov protónov a elektrónov na Exploreri 33, aktivitu nabitých častíc a röntgenových lúčov v okolitom priestore. Činnosť družice bola ukončená 21. septembra 1971.

Zdroje

Literatúra

Externé odkazy

 http://nssdc.gsfc.nasa.gov/nmc/spacecraftDisplay.do?id=1966-058A 
 http://space.skyrocket.de/index_frame.htm?http://space.skyrocket.de/doc_sdat/explorer_imp-d.htm 
 http://sse.jpl.nasa.gov/missions/profile.cfm?Sort=Nation&MCode=Explorer_33&Nation=USA&Display=ReadMore 

Program Explorer
Umelé družice Zeme
Umelé družice USA
Sondy NASA
Vedecké družice
Kozmonautika v 1966
Vláda Slovenskej republiky od 8. júla 2010 do 4. apríla 2012

Vláda Slovenskej republiky od 8. júla 2010 do 4. apríla 2012 resp. vláda Ivety Radičovej bola vláda, ktorá vznikla po parlamentných voľbách uskutočnených 12. júna 2010. Vládu tvorilo 5 zástupcov Slovenskej demokratickej a kresťanskej únie – Demokratickej strany (SDKÚ-DS), štyria zástupcovia strany Sloboda a Solidarita (SaS), traja zástupcovia Kresťanskodemokratického hnutia (KDH) a traja zástupcovia strany MOST – HÍD. Viedla ju Iveta Radičová (SDKÚ-DS).

Počas tejto vlády spadla hodnota výnosu štátneho dlhopisu na zhruba polovičnú hodnotu.

Funkčné obdobie vlády skončilo predčasnými voľbami po tom, čo nezískala dôveru v spojenom hlasovaní 11. októbra 2011. Nasledovali tak predčasné parlamentné voľby, z ktorých vzišla druhá vláda Roberta Fica.

Išlo o prvú vládu samostatnej Slovenskej republiky, v ktorej nefigurovali bývali členovia Komunistickej strany Slovenska, slovenskej bunky Komunistickej strany Československa. Pre porovnanie, v predchádzajúcej prvej Ficovej vláde ich bolo 11, v nasledujúcej druhej Ficovej vláde 5.

Činnosť vlády

Legitimita vlády od občanov SR a jej zloženie

Odvolanie vlády 

Dňa 11. októbra 2011 Národná rada SR hlasovala o vládnom návrhu na vyslovenie súhlasu s Dodatkom k Rámcovej zmluve uzatvorenej medzi 17 štátmi eurozóny a Európskym finančným stabilizačným nástrojom, ktorého predmetom bolo zvýšenie záruk štátov v eurovale, operačnom nástroji na obranu finančnej stability v eurozóne. Premiérka hlasovanie o tomto návrhu spojila s hlasovaním o dôvere vláde kvôli „odmietavému postoju SaS k eurovalu, neochote prijať ústupky a dohodnúť sa so zvyškom koalície“.

Za euroval a zároveň za dôveru vláde hlasovalo zo 124 prítomných poslancov len 55 poslancov z poslaneckých klubov SDKÚ-DS, KDH a Most-Híd spolu s poslancami Martinom Feckom (členom klubu SaS), Františkom Šebejom (členom OKS a poslaneckého klubu Most-Híd) a Andrejom Ďurkovským (nezaradeným poslancom); 18 členovia poslaneckého klubu SaS, traja členovia zoskupenia Obyčajní ľudia združení okolo poslanca Igora Matoviča (okrem poslanca Martina Fecka) a traja členovia frakcie OKS začlenení do klubu Most-Híd (okrem Františka Šebeja) tvoriaci vládnu koalíciu sa hlasovania nezúčastnili, a tak vláda Ivety Radičovej nezískala súhlas nadpolovičnej väčšiny všetkých poslancov (t. j. aspoň 76), a teda ani dôveru Národnej rady SR, a po 15 mesiacoch svojho pôsobenia bola odvolaná.

Zloženie vlády

Referencie

Pozri aj 
 Voľby do Národnej rady Slovenskej republiky v roku 2010
 Zoznam poslancov NR SR (2010 – 2012)
 Politický vývoj Slovenska od roku 1989

Externé odkazy 
 Úrad vlády Slovenskej republiky 
 Programové vyhlásenie vlády

Vláda Slovenskej republiky
2010 na Slovensku
2011 na Slovensku
2012 na Slovensku
Paramore

Paramore je americká rocková skupina, ktorá bola založená v meste Franklin v Tennessee v roku 2003. V súčasnosti sú jej členmi speváčka Hayley Williams, gitarista Taylor York a bubeník Zac Farro. V roku 2005 vydala skupina svoj debutový album All We Know Is Falling a v roku 2007 druhý album Riot!, ktorý bol ocenený platinovou platňou v USA a v Írsku a zlatou platňou v Austrálii, Kanade, na Novom Zélande a v Spojenom kráľovstve. Ich tretí štúdiový album Brand New Eyes z roku 2009 bol ocenený platinovou platňou v Írsku a v Spojenom kráľovstve a zlatou platňou v USA, Kanade, Austrálii a na Novom Zélande. Zatiaľ posledný štúdiový album z roku 2013 s názvom Paramore dosiahol 1. miesto v americkom rebríčku Billboard 200. Takisto dosiahol 1. miesto v rebríčkoch v Spojenom kráľovstve, Írsku, Austrálii, Brazílii, Argentíne, Mexiku a na Novom Zélande.

Skupina sa dostala do širšieho povedomia verejnosti spolu s filmom Súmrak, ku ktorému nahrala až dve skladby, a to „Decode“ a „I Caught Myself“ a filmom Transformers 3, ku ktorému nahrala skladbu „Monster“.

Hudobný štýl a vplyvy
Hudoba skupiny Paramore je označovaná predovšetkým ako alternatívny rock, pop punk, emo, power pop a pop rock. Skupina Paramore vyjadrila uznanie interpetom Fall Out Boy, Hanson, Panic! at the Disco, Blink-182, Death Cab for Cutie, Jimmy Eat World, MewithoutYou a Sunny Day Real Estate a tiež Thrice a New Found Glory; Hayley Williams uviedla, že ju osobne ovplyvnili interpreti ako robert Smith zo skupiny The Cure a Etta James.

Členovia

Súčasní
 Hayley Williams – hlavné vokály, klávesy, klavír (2004–súčasnosť)
 Taylor York – sólová/rytmická gitara, perkusie, sprievodný spev (2007–súčasnosť)
 Zac Farro – bicie, perkusie (2004–2010, 2017–súčasnosť)

Bývalí
 Jeremy Davis – basová gitara (2004–2005, 2005–2015)
 Josh Farro – sólová gitara, sprievodný spev (2004–2010)
 Jason Bynum – rytmická gitara, sprievodný spev (2004–2005)
 Hunter Lamb – rytmická gitara, sprievodný spev (2005–2007)
 John Hembree – basová gitara (2005)

Súčasní koncertní
 Justin York – rytmická gitara, sprievodný spev (2010–súčasnosť)
 Joey Howard – basgitara (2016–súčasnosť)
 Logan MacKenzie – rytmická gitara, klávesy (2017–súčasnosť)
 Joseph Mullen – perkusie, bicie (2017–súčasnosť)

Bývalí koncertní
 Jon Howard – rytmická gitara, klávesy, klavír, sprievodný spev (2010–2016)
 Josh Freese – bicie (2010–2011)
 Jason Pierce – bicie (2011–2012)
 Hayden Scott – bicie (2012)
 Ilan Rubin – bicie (2012–2013)
 Miles McPherson – bicie (2013)
 Aaron Gillespie - bicie (2013–2016)

Časová os

Diskografia

 All We Know Is Falling (2005)
 Riot! (2007)
 Brand New Eyes (2009)
 Paramore (2013)
 After Laughter (2017)

Referencie

Iné projekty

Externé odkazy
 Oficiálna webstránka

Zdroj

 
Alternatívnorockové hudobné skupiny USA
Emo hudobné skupiny USA
Poppunkové hudobné skupiny
Powerpopové hudobné skupiny
Držitelia ceny Kerrang! Award
Držitelia ceny NME Award
Hudobné skupiny z 2004
Pätice v hudbe
Hudobné skupiny z Tennessee
Ima Robot

Ima Robot je hudobná skupina sformovaná v americkom Los Angeles v Kalifornii založená v roku 1990.

História 
Skupina  bola sformovaná v roku 1990, po tom, čo sa rozpadla skupina Alex Ebert's band The Lucky 13's. Slávnou sa stala na začiatku roku 2000, po uzatvorení zmluvy s Virgin Records. Pôvodnými členmi boli Timmy "the Terror" Anderson, Oligee, Justin Meldal-Johnsen a Joey Waronker. Meldal-Johnsen a Waronker boli vyhľadávaný ako hudobníci, ktorí hrali s Beckom pred vstupom do Ima Robot.

Ich prvý skutočný album s názvom Ima Robot bol vydaný 6. septembra 2003 a predstavil single "Dynomite" a "Song #1" (len v Británií). Skupina začala koncertovať s kapelami ako Hot Hot Heat, The Von Bondies, Hoobastank, The Sounds a ďalšími.

V roku 2004 skupinu opustili Waronker a Oligee a v roku 2005 ich nasledoval aj Meldal-Johnsen. Bubeníkom sa stal Scott Devours, Filip Noklic prebral basgitaru a Andy Marlow klávesy. 12. septembra 2006 vydali Ima Robot ich druhý album s názvom Monument to the Masses, ktorý uviedli single "Creeps Me Out" a "Lovers in Captivity". V júni 2008 nastúpil do kapely Lars Vognstrup, ktorý predtým hral s Nikolicom v kapele Junior Senior.

V apríli 2007 skupina odišla od Virgin Records a pokračovala v práci pod vedením Alexisa Riveru z Echo Park Records. 15. apríla 2008 sa na MySpace profile kapely objavila skladba "Gangster". V roku 2010 kapela oznámila vydanie nového albumu Another Man's Treasure a uvoľnila na internete skladbu "Ruthless". Momentálne sú prezentovaní vydavateľstvom Werewolf Heart.

Členovia skupiny 
Súčasní členovia:
 Alex Ebert "Edward Sharpe" - vokály
 Timmy "The Terror" Anderson - gitara, flauta
 Filip Nikolic "Turbotito" - basgitara

Minulí členovia:
 Justin Meldal-Johnsen
 Oligee
 Joey Waronker
 Lars Vognstrup - gitara, klávesy
 Scott Devours - bicie
 Andy Marlow - klávesy

Diskografia

Albumy 
 Ima Robot (16. september 2003)
 Monument To The Masses (12. september 2006)
 Another Men's Treasure (2010)

EP a single 
 "Very Not OK, Underdogs, Drowse" (Demo CD) (1999)
 "Black Jettas" (LP) (19. jún 2003)
 Public Access EP (CD/LP) (20. jún 2003)
 "Dynomite" (Maxi Single) (CD/LP) (september 2003)
 Song #1 (EP) - (22. marec 2004)
 Alive (EP) - (2004) - Len v rádiu
 Search And Destroy (EP) (2006) - Predávané len na koncertoch
 "Creeps Me Out" (13. jún 2006) - Len na Internete
 "Gangster" (15. apríl 2008) - Len na Internete
 "Ruthless" (jún 2010) - Len na Internete

Zdroj

Externé odkazy 
 Oficiálna MySpace stránka
 Oficiálna YouTube stránka
 Oficiálna MindViz stránka
 Oficiálna PureVolume stránka

Hudobné skupiny USA
.pn

.pn je internetová národná doména najvyššej úrovne pre Pitcairnove ostrovy.

Externé odkazy 
 IANA .pn whois information 
 .pn domain registration website 

Pitcairnove ostrovy
Národné domény najvyššej úrovne
Sticky Fingers

Sticky Fingers je deviaty štúdiový album britskej rockovej skupiny The Rolling Stones, vydaný v ich novom vydavateľstve "Rolling Stones Records".

V rebríčku časopisu Rolling Stone 500 najlepších albumov na svete bol Sticky Fingers umiestnený na 63. priečke.

Zoznam skladieb 
Autormi sú Mick Jagger a Keith Richards, pokiaľ nie je uvedené inak.

 „Brown Sugar“ – 4:02
 „Sway“ – 3:47
 „Wild Horses“ – 3:41
 „Can't You Hear Me Knocking“ – 4:57
 „"You Gotta Move“ (Fred McDowell/Gary Davis) – 9:05
 „Bitch“ – 6:52
 „I Got the Blues“ – 3:03
 „Sister Morphine“ (Jagger/Richards/Marianne Faithfull) – 4:33
 „Dead Flowers“ – 3:35
 „Moonlight Mile“ – 4:03

Nahrávanie albumu 
The Rolling Stones
Mick Jagger – spev; perkusie v skladbe „Brown Sugar“; rytmická gitara v skladbe „Sway“; akustická gitara v skladbe „Dead Flowers“ a „Moonlight Mile“
Keith Richards – rytmická gitara, vokály; akustická gitara v skladbách „Brown Sugar“, „You Gotta Move“, „I Got the Blues“ a „Sister Morphine“; dvanásťstrunová gitara v skladbe „Wild Horses“; sólová gitara v skladbe „Wild Horses“, v prvej časti nahrávok „Can't You Hear Me Knocking“ a „Bitch“; ďalšia sólová gitara v skladbe „Dead Flowers“
Mick Taylor – sólová gitara; akustická gitara v skladbe „Wild Horses“; rytmická gitara v prvej časti nahrávok „Can't You Hear Me Knocking“ a B„itch“; slide gitara v skladbe „Sway“ a „You Gotta Move“; sólová gitara v skladbe „Dead Flowers“ , v druhej časti skladby „Can't You Hear Me Knocking“, „Moonlight Mile“, a „Sway“ (pri nahrávaní „Sister Morphine“ nebol prítomný)
Bill Wyman – basová gitara; elektrický klavír v skladbe „You Gotta Move“
Charlie Watts – bicie nástroje
Spolupracovali
Paul Buckmaster – aranžmány sláčikov v skladbách „Sway“ a „Moonlight Mile“
Ry Cooder – slide gitara v skladbe „Sister Morphine“
Jim Dickinson – klavír v skladbe „Wild Horses“
Rocky Dijon – conga v skladbe „Can't You Hear Me Knocking“
Nicky Hopkins – klavír v skladbách „Sway“, „Can't You Hear Me Knocking“
Bobby Keys – saxofón
Jimmy Miller – perkusie v skladbe „Can't You Hear Me Knocking“
Jack Nitzsche – klavír v skladbe „Sister Morphine“
Billy Preston – organ v skladbách „Can't You Hear Me Knocking“ a „I Got the Blues“
Jim Price – trúbka, klavír v skladbe „Moonlight Mile“
Ian Stewart – klavír v skladbách „Brown Sugar“ a „Dead Flowers“
Audio technici – Glyn Johns, Andy Johns, Chris Kimsey, Jimmy Johnson
Doug Sax - mastering
Koncept obalu/fotografie – Andy Warhol

Single

Referencie 

Albumy The Rolling Stones
Hudobné albumy z 1971
Rajecký maratón

Rajecký maratón patrí medzi TOP bežeckých podujatí  na Slovensku a je zaradený do slovenskej bežeckej ligy. Podujatie usporadúva v druhú augustovú sobotu Maratón klub Rajec a jeho súčasťou je i polmaratón a In-line polmaratón. V roku 2018 sa uskutočnil jubilejný 35. ročník.

Pozadie vzniku 
Za vznikom behu je stávka troch bratov Uhlárikovcov v roku 1982, ktorej cieľom bolo zabehnúť z Rajca do Čičmian a späť. Odmenou pre víťaza bolo zbavenie sa povinnosti vykonávať domáce práce. Táto akcia sa veľmi zapáčila prostrednému z bratov, Pavlovi, ktorý ju o rok zorganizoval pre členov turistického oddielu. Veľký ohlas spôsobil, že v roku 1984 sa konal oficiálny 1. ročník maratónu. Odvtedy je riaditeľom, manažérom i hlavným organizátorom tohto športového sviatku v Rajci.

Popis tratí 
 Maratón: úradne premeraná trať meria 42 195 m, jej povrch je asfaltový, výškový rozdiel je 200 m. Po štarte sa beží dvojkilometrový okruh mestom, potom cestou I/64 cez obce Šuja a Fačkov do Čičmian a späť na námestie v Rajci.

 Polmaratón: trať meria 21 097,5 m, po štarte dvojkilometrový okruh mestom, potom cez Šuju, na križovatke pri Kofole do Rajeckej Lesnej ku chate Žiar a späť na námestie v Rajci.

 In-line polmaratón: trať meria 22 100 m, po štarte dvojkilometrový okruh mestom, potom cez Šuju a Fačkov do cieľa v obci Čičmany.

Zdroje 	 
 Maratón klub Rajec
 História na stránke mesta	 
		 
Atletika na Slovensku
Maratón